C 184/18
EL
Επίσημη Εφημερίδα της Ευρωπαϊκής Ένωσης
25.5.2023
Γνωμοδότηση της Ευρωπαϊκής Οικονομικής και Κοινωνικής Επιτροπής με θέμα «Κατασκευές από ξύλο για τη μείωση των εκπομπών διοξειδίου του άνθρακα στον κατασκευαστικό τομέα» (διερευνητική γνωμοδότηση κατόπιν αιτήματος της σουηδικής Προεδρίας) (2023/C 184/04)
Εισηγητής: ο κ.
Rudolf KOLBE Συνεισηγητής: ο κ.
Sam HÄGGLUND
Αίτηση γνωμοδότησης
Σουηδική Προεδρία, 14.11.2022
Νομική βάση
Άρθρο 304 της Συνθήκης για τη λειτουργία της Ευρωπαϊκής Ένωσης
Απόφαση της συνόδου ολομέλειας
14.12.2022
Αρμόδιο όργανο
Μεταφορές, ενέργεια, υποδομές, κοινωνία των πληροφοριών
Υιοθετήθηκε από το τμήμα
7.3.2023
Υιοθετήθηκε από την ολομέλεια
22.3.2023
Σύνοδος ολομέλειας αριθ.
577
Αποτέλεσμα της ψηφοφορίας (υπέρ/κατά/αποχές)
153/2/4
1.
Συμπεράσματα και συστάσεις 1.1.
Η Ευρωπαϊκή Οικονομική και Κοινωνική Επιτροπή (ΕΟΚΕ) θεωρεί τα δομικά υλικά βιολογικής προέλευσης σημαντικό μοχλό για την πράσινη μετάβαση.
Η αύξηση του μεριδίου του ξύλου στις κατασκευές με σκοπό τη μείωση των εκπομπών διοξειδίου του άνθρακα πρέπει να ενθαρρυνθεί στην ΕΕ μέσω της ενεργού και βιώσιμης διαχείρισης των δασών και δεν πρέπει να παρεμποδίζεται από πολιτικούς περιορισμούς.
1.2. Λόγω του υποδειγματικού ρόλου που διαδραματίζει ο δημόσιος τομέας, η ΕΟΚΕ καλεί τα κράτη μέλη να αυξήσουν τη χρήση του ξύλου στα δημόσια κτίρια η οποία υπολείπεται του συνολικού μέσου όρου.
1.3. Η ΕΟΚΕ θεωρεί επίσης ότι τα εύκολα προσβάσιμα για τις ΜΜΕ μέτρα στήριξης της έρευνας, της ανάπτυξης και της καινοτομίας σχετικά με τα εναλλακτικά δομικά υλικά αποτελούν σημαντικό μέσο για την αξιοποίηση του δυναμικού των κατασκευών από ξύλο.
1.4. Η ΕΟΚΕ ζητεί να επανεξετασθούν τα οφειλόμενα σε τυπικές, νομικές και τεχνικές απαιτήσεις εμπόδια στις κατασκευές από ξύλο σε σχέση με την αναγκαιότητά τους για την ποιότητα του σχεδιασμού, διαπιστώνει δε ότι η καινοτομία πρέπει να μπορεί να ανταποκρίνεται στην εξέλιξη της τεχνολογίας, όχι μόνο με την τήρηση των προτύπων αλλά και με τη χρήση «ισοδύναμων εναλλακτικών λύσεων». 1.5.
Δεδομένου ότι οι αποκλίνοντες οικοδομικοί κανόνες δημιουργούν επίσης εμπόδια στη χρήση ανανεώσιμων δομικών υλικών, η ΕΟΚΕ ζητεί τη λήψη μέτρων εναρμόνισης, εκτιμά δε συναφώς ότι το Νέο Ευρωπαϊκό Μπάουχαους αποτελεί σημαντικό μοχλό.
1.6. Η ΕΟΚΕ συνιστά τη συνεπή χρήση του οικολογικού λογιστικού συστήματος για εξειδικευμένες αξιολογήσεις της βιωσιμότητας καθ’ όλη τη διάρκεια του κύκλου ζωής των κτιρίων και τη σύγκριση των περιβαλλοντικών επιπτώσεων.
1.7. Η ΕΟΚΕ υπογραμμίζει τη σημασία των ελάχιστων προτύπων για τις εκπομπές διοξειδίου του άνθρακα των κτιρίων καθ’ όλο τον κύκλο ζωής τους και την αντίστοιχη υποχρέωση ολόκληρου του κατασκευαστικού τομέα να υποβάλλει εκθέσεις για τον άνθρακα.
1.8. Η ΕΟΚΕ θεωρεί την οδηγία για την ενεργειακή απόδοση των κτιρίων το σημαντικότερο εργαλείο πολιτικής για τον καθορισμό απαιτήσεων με σκοπό τη μείωση των εκπομπών διοξειδίου του άνθρακα καθ’ όλη τη διάρκεια του κύκλου ζωής των κτιρίων.
Η ΕΟΚΕ καλεί την Ευρωπαϊκή Επιτροπή να αναπτύξει ένα σύστημα πιστοποίησης του άνθρακα το οποίο θα λαμβάνει πλήρως υπόψη τον ρόλο των προϊόντων ξυλείας στην αντιστάθμιση των εκπομπών.